Document ID: 32004D0224

Odločba Komisije
z dne 20. februarja 2004
o določitvi načinov predložitve informacij o načrtih ali programih, zahtevanih v Direktivi Sveta 96/62/ES v zvezi z mejnimi vrednostmi nekaterih onesnaževal v zunanjem zraku
(notificirano pod dokumentarno številko C(2004) 491)
(Besedilo velja za EGP)
(2004/224/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/62/ES z dne 27. septembra 1996 o ocenjevanju in upravljanju kakovosti zunanjega zraka [1] in zlasti člena 12(1) Direktive,
ob upoštevanju naslednjega:
(1) Na podlagi člena 8(3) Direktive 96/62/ES morajo države članice za tista področja in strnjena naselja, kjer je presežena vsota mejne vrednosti in sprejemljivega preseganja, pripraviti načrte ali programe za doseganje mejnih vrednosti, določenih v Direktivi Sveta 1999/30/ES z dne 22. aprila 1999 o mejnih vrednostih žveplovega dioksida, dušikovega dioksida in dušikovih oksidov, trdnih delcev in svinca v zunanjem zraku [2] in Direktivi 2000/69/ES Evropskega parlamenta in Sveta z dne 16. novembra 2000 o mejnih vrednostih benzena in ogljikovega monoksida v zunanjem zraku [3]. Navedeni načrti in programi morajo vključevati vsaj informacije, navedene v Prilogi IV k Direktivi 96/62/ES. Komisija mora redno preverjati izvajanje navedenih načrtov in programov.
(2) Člen 11 Direktive 96/62/ES zahteva, da morajo države članice svoje načrte in programe Komisiji predložiti vsako leto.
(3) Medtem ko se načrti in programi pripravijo v skladu s posebnimi upravnimi zahtevami v posamezni državi članici, morajo biti informacije, predložene Komisiji, usklajene in strukturirane skladno s podrobno določenim načinom iz te odločbe.
(4) Ukrepi, predvideni s to uredbo, so v skladu z mnenjem odbora, ustanovljenega po členu 12 Direktive 96/62/ES -
SPREJELA NASLEDNJO ODLOČBO:
Člen 1
Pri predložitvi informacij o načrtih ali programih iz člena 8(3) Direktive 96/62/ES, kakor zahteva člen 11(1)(a)(iii) Direktive, glede mejnih vrednosti, določenih v direktivah 1999/30/ES in 2000/69/ES, države članice predstavijo navedene informacije v skladu s strukturo, določeno v Prilogi k tej odločbi.
Celotni načrti in programi so Komisiji na voljo na njeno zahtevo.
Člen 2
Ta odločba je naslovljena na države članice.
V Bruslju, 20. februarja 2004

Labels: 12
20